Na temelju članka 70. stavka 2. Zakona o odgoju i obrazovanju u osnovnoj i srednjoj školi (˝Narodne novine˝ broj: 87/08, 86/09, 92/10, 105/10, 90/11, 16/12, 86/12, 126/12, 94/13, 152/14, 07/17 i 68/18), a u svezi s članom 17. stavkom 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (˝Narodne novine˝ broj: 132/13), članka 43. Zakona o zaštiti na radu (˝Narodne novine˝ broj: 71/14, 118/14, 154/14, 94/18 i 98/18), Opće uredbe o zaštiti podataka (EU) 2016/679 i Zakona o provedbi Opće uredbe o zaštiti podataka (˝Narodne novine˝ broj: 42/18) te Statuta Osnovne škole Stari Jankovci, Školski odbor na sjednici održanoj 19. prosinca 2018. godine donio je:

Pravilnik o video nadzoru

Članak 1.

(1) Ovim pravilnikom regulirano je prikupljanje, obrada i čuvanje osobnih podataka korištenjem sustava video nadzora.

(2) Osnovna škola Stari Jankovci (u daljnjem tekstu: Škola) koristi sustav video nadzora u matičnoj školi u Starim Jankovcima na adresi Naselje Ruđera Boškovića 1 te u Područnoj školi Novi Jankovci na adresi Školska 1a, zbog sigurnosti učenika, radnika, posjetitelja/stranaka i imovine škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.

(3) Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora je ograničen na ispunjenje svrhe iz stavka 1. ovog članka.

(4) U svrhu iz stavka 1. ovog članka u obuhvatu sustava video nadzora je prostor koji se nalazi neposredno ispred Škole, odnosno ulazna vrata u Školu te hodnici u zgradi Škole u prizemlju i na katu. Video nadzorom nisu pokriveni prostori učionica, zbornice, školske knjižnice, ureda pedagoga, ureda ravnatelja Škole, ureda tajnika i voditelja računovodstva, prostor koji koriste čistačice te domar škole, prostor učitelja Tjelesne i zdravstvene kulture, sanitarni prostor za učenike i zaposlenike škole.

(5) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(6) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

Članak 2.

(1) Podaci prikupljeni korištenjem sustava video nadzora nalaze se na snimaču.

(2) Pristup podacima, odnosno uvid u sadržaj nastao korištenjem sustava video nadzora, ima ravnatelj Škole i pedagoginja.

(3) Pristup podacima, odnosno uvid u sadržaj nastao korištenjem sustava video nadzora, moguć je isključivo preko monitora koji se nalazi u uredu pedagoginje.

(4) Presnimavanje i pohrana sadržaja nastalog korištenjem sustava nadzora na druge medije, kao i daljnje korištenje istog, dopušteni su isključivo u slučajevima određenim zakonom.

Članak 3.

(1) Podaci prikupljeni korištenjem sustava video nadzora čuvaju se najduže 7 (sedam) dana, a nakon proteka tog vremena podaci se brišu.

(2) U slučaju opravdane potrebe, a u svrhu dokazivanja ravnatelj može u svakom pojedinom slučaju odlučiti da se podaci čuvaju duže od vremena navedenog u stavku 1. ovoga članka.

(3) Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl., kada se prikupljeni podaci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

Članak 4.

(1) Ravnatelj Škole dužan je osigurati da se na vidnom mjestu pri ulasku u prostor, kao i unutrašnjost prostorija, istakne obavijest da se prostor nadzire sustavom tehničke zaštite.

(2) Podaci o osobama prikupljeni sustavom tehničke zaštite ne smiju se koristiti izvan njihove zakonske namjene.

Članak 5.

Ovaj Pravilnik stupa na snagu danom donošenja.

KLASA: 012-03/18-01/4

URBROJ: 2188-36-05-18-1

Stari Jankovci, 19. prosinca 2018. godine

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Melita Begović, prof.

Ravnatelj:

\_\_\_\_\_\_\_\_\_\_\_\_\_\_\_\_\_\_\_

Anđelko Lučić, prof.